ตลาดหุ้นเอเชียเขียวยกแผง รับปธ.สภาผู้แทนราษฎรสหรัฐ ค้านแผนภาษีนำเข้าเหล็ก-อลูมิเนียม
ตลาดหุ้นเอเชียเขียวยกแผง รับดาวโจนส์บวกคืน 300 จุด คลายกังวลสงครามการค้าหลังประธานสภาผู้แทนราษฎรสหรัฐ ค้านแผนภาษีนำเข้าเหล็ก-อลูมิเนียม
6 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับแรงหนุนจากดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 300 จุดเมื่อคืน เนื่องจากนักลงทุนคลายความวิตกเกี่ยวกับสงครามการค้า หลังจาก นายพอล ไรอัน ประธานสภาผู้แทนราษฎรสหรัฐ ได้แสดงเสียงคัดค้านแผนดังกล่าว
ขณะที่แหล่งข่าวจากพรรครีพับลิกันเปิดเผยว่า กลุ่มผู้นำในสังกัดของพรรคประจำสภาคองเกรส “จะไม่ตัดตัวเลือกในการดำเนินการที่อาจเกิดขึ้นในอนาคตออกไป” ซึ่งบ่งชี้ว่า พวกเขาอาจเข้ามาสกัดกั้นแผนเก็บภาษีดังกล่าว
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,390.20 จุด เพิ่มขึ้น 348.11 จุด, +1.65% ดัชนี SSE Composite ตลาดหุ้นจีนเปิดวันนี้ที่ 3,266.49 จุด เพิ่มขึ้น 9.56 จุด, +0.29% ดัชนี HSI ตลาดหุ้นฮ่องกงเปิดวันนี้ที่ 30,380.96 จุด เพิ่มขึ้น 494.57 จุด, +1.65%
ขณะเดียวกัน ดัชนี TAIEX ตลาดหุ้นไต้หวันเปิดวันนี้ที่ 10,711.15 จุด เพิ่มขึ้น 68.25 จุด, +0.64% ดัชนี KOSPI ตลาดหุ้นเกาหลีใต้เปิดวันนี้ที่ 2,400.67 จุด เพิ่มขึ้น 25.61 จุด, +1.08% ดัชนี FTSE STI ตลาดหุ้นสิงคโปร์เปิดวันนี้ที่ 3,475.40 จุด เพิ่มขึ้น 36.79 จุด, +1.07% ดัชนี FBMKLCI ตลาดหุ้นมาเลเซียเปิดวันนี้ที่ 1,848.18 จุด เพิ่มขึ้น 5.56 จุด, +0.30%
 
อย่างไรก็ตาม นายโดนัลด์ ทรัมป์ ประธานาธิบดีสหรัฐ ได้เปิดเผยกับผู้สื่อข่าวที่ทำเนียบขาวเมื่อวานนี้ว่า ตนจะ “ไม่ยอมเดินถอยหลัง” ในเรื่องแผนเก็บภาษีนำเข้าเหล็กและอลูมิเนียมที่กำลังเป็นประเด็นถกเถียงขณะนี้
สำนักข่าวเกียวโดรายงานว่า ปธน.ทรัมป์ กล่าวกับผู้สื่อข่าวว่า “เราจะไม่ยอมเดินถอยหลัง” หลังจากที่ก่อนหน้านั้น เขาได้ประกาศว่า สหรัฐจะเรียกเก็บภาษีนำเข้าเหล็กในอัตรา 25% และอลูมิเนียม 10% ในสัปดาห์นี้ โดยมาตรการดังกล่าวมีเป้าหมายที่จะปกป้องภาคอุตสาหกรรมของสหรัฐ
สำหรับคำถามที่ว่ามาตรการดังกล่าวจะก่อให้เกิดสงครามการค้าหรือไม่ ปธน.ทรัมป์ ตอบว่า “ผมไม่คิดว่าสงครามการค้าจะเกิดขึ้น”
นอกจากนี้ ปธน.ทรัมป์ เน้นย้ำว่า “ทุกคนควรเข้าใจว่า ประเทศเราถูกเอาเปรียบทางการค้ากับแทบทุกประเทศทั่วโลก ไม่ว่าจะมิตรหรือศัตรู ทุกประเทศ อย่างจีนกับรัสเซีย”
อย่างไรก็ดี นายพอล ไรอัน ประธานสภาผู้แทนราษฎรสหรัฐ ได้แสดงเสียงคัดค้านแผนดังกล่าว ขณะที่แหล่งข่าวจากพรรครีพับลิกันเปิดเผยว่า กลุ่มผู้นำในสังกัดของพรรคประจำสภาคองเกรส “จะไม่ตัดตัวเลือกในการดำเนินการที่อาจเกิดขึ้นในอนาคตออกไป” ซึ่งบ่งชี้ว่า พวกเขาอาจเข้ามาสกัดกั้นแผนเก็บภาษีดังกล่าว
ด้านแอชลี สตรอง โฆษกประจำตัวของนายไรอัน ได้กล่าวถึงมาตรการควบคุมการนำเข้านี้ว่า “เรารู้สึกกังวลอย่างยิ่งต่อผลกระทบจากสงครามการค้า และขณะนี้กำลังร้องขอให้ทำเนียบขาวไม่เดินหน้าแผนการนี้”
เธอยังกล่าวด้วยว่า “กฎหมายปฏิรูปภาษีฉบับใหม่ได้เข้ามากระตุ้นเศรษฐกิจ ซึ่งเราไม่ต้องการบั่นทอนผลประโยชน์เหล่านี้อย่างแน่นอน”